Jokapäiväinen ravintomme on yksi keskeisemmistä asioista, joilla voimme vaikuttaa terveyteemme. Terveelliset ruokailutottumukset suojaavat useilta sairauksilta ja auttavat jaksamaan paremmin arjessa. Epäterveelliset tottumukset puolestaan altistavat useille sairauksille.
Syövän lisäksi syömisemme liittyy muihinkin kansantauteihimme, kuten lihavuuteen, sydän- ja verisuonitauteihin, aikuistyypin diabetekseen ja verenpaineeseen. Vaikutuksia on myös sairauksiin, jotka kohdistuvat esimerkiksi hermostoon, ruoansulatuskanavaan, sekä suuhun ja hampaisiin.
”Terveellinen ruokavalio on
painonhallinnan perusta.”
Normaalipainossa pysyminen on hyvinvointimme kulmakivi, ja sen avulla voimme välttää useita kansansairauksia. Terveellinen ruokavalio on painonhallinnan perusta. Paino putoaa, kun energiaa kuluu enemmän kuin sitä saadaan ruoan ja juoman mukana. Vältä siis runsaasti rasvaa ja/tai sokeria sisältäviä ruokia ja juomia sekä lisää niiden sijaan kasviksia, joissa on vain vähän energiaa.
Liikunta toimii painonhallinnassa hyvänä tukena. Terveellisen ruokavalion ja liikunnan yhdistelmä on tehokas yhdistelmä. Lue lisää:
Painonhallinta
Ravinnolla on tärkeä merkitys mielenterveydellemme. Terveellinen ruokavalio antaa muun muassa suojaa masennukselta ja muistihäiriöiltä.